മുറ്റത്തു പൂക്കള് നിറച്ചു വീട്ടമ്മ പുല്പ്പള്ളി: വീട്ടുമുറ്റം മുഴുവനും പൂച്ചെടികള് നട്ടു വരുമാനമാര്ഗമുണ്ടാക്കുകയാണ് മുള്ളന്കൊല്ലി പഞ്ചായത്തിലെ പുക്കൂന്പേല് പരേതനായ മാത്യുവിന്റെ ഭാര്യ മേരി മാത്യു. ചെടികള് വീട്ടുമുറ്റത്ത് നട്ടുപരിപാലിക്കുന്നത് സാധാരണമാണെങ്കിലും മുള്ളന്കൊല്ലിയിലെ പൂക്കുന്പേല് വീട്ടുമുറ്റത്ത് പൂത്ത് നില്ക്കുകയാണ് വിവിധയിനം പുഷ്പങ്ങള്. ബോള്സം അഥവാ സബോണിയ എന്നു വിളിപ്പേരുള്ള ചെടിയാണ് മുറ്റത്ത് ഭൂരിഭാഗവും. വീട്ടുപേര് അന്വര്ഥമാക്കും വിധത്തില് പൂത്തുലഞ്ഞു നില്ക്കുന്ന ചെടികള്ക്കു പിന്നില് മേരിമാത്യു എന്ന വീട്ടമ്മയുടെ കരങ്ങളുണ്ട്. വിവിധയിനത്തില്പ്പെട്ട ഒട്ടേറെ ചെടികളാണ് മേരി നട്ടുവളര്ത്തി പരിപാലിച്ചുപോന്നത്. വര്ഷങ്ങള്ക്കു മുന്പ് പുതിയവീട് വച്ചതോടെ പൂക്കളോടുള്ള അഭിനിവേശം വര്ധിച്ചു. ആദ്യം നട്ടുപരിപാലിച്ചിരുന്നത് ഓര്ക്കിഡ് ഇനങ്ങളായിരുന്നു. പിന്നീടത് ആന്തൂറിയമായി. അതിനു ശേഷം പ്രത്യേകയിനത്തില്പ്പെട്ട ചീര നട്ടുപാലിച്ചതോടെ നാട്ടുകാര് പൂക്കുന്പേല് വീടിന് മിനി ഉൗട്ടി എന്ന പേരു നല്കി. ഒന്പതു നിറത്തിലുള്ള ചീരയെന്ന് തോന്നിക്കുന്ന ചെടിയായിരുന്നു അന്നു മേരിമാത്യു വീടിന് മുന്നില് നട്ടുപരിപാലിച്ചത്. പിന്നീടതു വളര്ന്നു പന്തലിച്ചതോടെ വെട്ടിക്കളഞ്ഞ് ഇന്നു നാട്ടിലെങ്ങും പ്രചാരമുള്ള ബോള്സം ചെടിയിലേക്ക് കടന്നു. എല്ലാ നിറത്തിലുമുള്ള ബോള്സം ചെടികള് ഇന്ന് മേരിയുടെ മുറ്റത്തുണ്ട്. അവയൊക്കെ പൂത്തുനില്ക്കാനുള്ള കാരണം മേരിയുടെ കഠിനപ്രയത്നമാണ്. വ്യത്യസ്തയാര്ന്ന ചെടികള് ജില്ലയിലെ വിവിധ നഴ്സറികളില് നിന്നടക്കം സംഘടിപ്പിച്ച് നട്ടുപരിപാലിച്ചുവരുകയാണ്. ആദ്യകോവിഡ് വ്യാപനകാലത്ത് ചെടികള്ക്ക് പ്രിയമേറിയതോടെ വ്യത്യസ്തതയാര്ന്ന ബോള്സം ചെടികള്ക്കായി നഴ്സറിയുടമകള് മേരിമാത്യുവിനെ തേടിയെത്താന് തുടങ്ങി. ഇപ്പോള് ജില്ലയിലെ ഒട്ടുമിക്ക നഴ്സറികള്ക്കും ബോള്സം ചെടികളുടെ തൈകള് നല്കുന്നത് മേരിയാണ്. ചെടി പരിപാലനം ഒരിക്കലും മേരിക്ക് വരുമാനമാര്ഗമല്ല, മറിച്ച് മനസില് കൊണ്ട് നടക്കുന്ന സ്വപ്നം മാത്രമാണ്. എങ്കിലും തൈകള് ഉല്പാദിപ്പിച്ച് നല്കുന്പോള് അവര് നല്കുന്ന ചെറിയ തുക മേരി സന്തോഷത്തോടെ സ്വീകരിക്കുന്നു. കൊച്ചുമക്കളായ ഈവമരിയയും ഇവാന് മാത്യൂസുമാണ് വെള്ളമൊഴിക്കുന്നത് അടക്കമുള്ള ചെടിപരിപാലനത്തില് മേരിക്ക് കൂട്ടായുള്ളത്. അമ്മയുടെ ഇഷ്ടത്തിന് മകന് റിന്റോളും മരുമകളും അകമഴിഞ്ഞ പ്രോത്സാഹനവും നല്കിവരുന്നുണ്ട്. മൂത്തമകന് റൊണാള്ഡ് അമേരിക്കയിലാണ്. നാട്ടില് നിന്നും ഇടയ്ക്കു വിദേശത്തേക്ക് പോയപ്പോഴും മനസ് നിറയെ വീട്ടുമുറ്റത്തെ ചെടികളെ കുറിച്ചുള്ള ചിന്തയായിരുന്നുവെന്ന് മേരി പറയുന്നു. ബോള്സത്തെ കൂടാതെ വിവിധയിനം റോസുകള്, ഡാലിയകള്, നിരവധിയിനം പത്ത് മണി ചെടികള്, ഇലച്ചെടികള് എന്നിങ്ങനെ അന്പതോളം ഇനത്തില്പ്പെട്ട മറ്റിനങ്ങളും മേരി നട്ടുവരുന്നുണ്ട്.